**Rendkívüli települési támogatás**

**1. Ügyleírás:**

A szociális igazgatásról és szociális ellátásokról szóló 1993. évi III. törvény (a továbbiakban: Szoctv.) 45.§ (1) bekezdése alapján a képviselő-testület az e törvény rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján - pénzbeli vagy természetbeni formában - települési támogatást nyújt.

A Szoctv. 45.§ (4) bekezdése alapján rendkívüli települési támogatásban elsősorban azokat a személyeket indokolt részesíteni, akik önmaguk, illetve családjuk létfenntartásáról más módon nem tudnak gondoskodni vagy alkalmanként jelentkező többletkiadások - így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások - vagy a gyermek hátrányos helyzete miatt anyagi segítségre szorulnak.

Hajdúhadház Város Önkormányzata Képviselő-testületének a települési támogatás megállapításának, kifizetésének, folyósításának, valamint felhasználása ellenőrzésének szabályairól szóló 2/2015.(II.13.) önkormányzati rendelete (a továbbiakban: Rendelet) 3. § (1) bekezdés 1. pontja alapján Hajdúhadház Város Önkormányzata az e rendeletben meghatározott feltételek szerint települési támogatást biztosít. A Rendelet 3. § (3) bekezdés c) pontja alapján a települési támogatás keretében igényelhető támogatás a rendkívüli települési támogatás, mely a Rendelet 3. § (4) bekezdése alapján természetbeni és pénzbeli formában is nyújtható, az eljáró hatóság döntése alapján.

A Rendelet 7.§ (1) bekezdése alapján rendkívüli települési támogatásban az a személy részesülhet, aki létfenntartást veszélyeztető, rendkívüli élethelyzetbe került, időszakosan vagy tartósan létfenntartási gonddal küzd, és emiatt önmaga, illetve családja létfenntartásáról más módon nem tud gondoskodni.

A Rendelet 7.§ (3) bekezdése alapján rendkívüli települési támogatásra – a 7. § (3a) bekezdésében, a 7.§ (15)-(16a) bekezdésében és a 7. § (21)-(22) bekezdésében meghatározott kivétellel - az jogosult, akinek háztartásában az egy főre jutó havi nettó jövedelem

*a)* egyszemélyes háztartás esetén a szociális vetítési alap összegének 280 %-át (2025. évben a 79.800,- Ft-ot),

*b)* kétszemélyes háztartás esetén a 240%-át (2025. évben a 68.400,- Ft-ot),

*c)* három, illetve több személyes háztartás esetén a 200 %-át (2025. évben az 57.000,- Ft-ot)

nem haladja meg.

A Rendelet 7.§ (3a) bekezdése alapján a Rendelet 7. § (4) bekezdés a)-d) pontjaiban szereplő rendkívüli települési támogatások különös méltánylást érdemlő esetben is megállapíthatóak, ha a kérelmező háztartásában az egy főre jutó havi nettó jövedelem maximum 10 %-kal haladja meg a 7. § (3) bekezdésben megállapított jövedelemhatárt, feltéve, hogy a kérelem a támogatáshoz kapcsolódó egyéb jogosultsági feltételeknek megfelel.

A Szoctv. 4.§ (1) bekezdés f) pontja alapján háztartás: az egy lakásban együtt lakó, ott bejelentett lakóhellyel vagy tartózkodási hellyel rendelkező személyek közössége.

A rendkívüli települési támogatás formái:

a) alkalmanként adott segély pénzbeli ellátásként,

b) természetben nyújtott ellátásként adható a család szükségletét szolgáló gazdálkodást segítő támogatás, a várandós anya gyermeke fogadásának előkészítéséhez kapcsolódó természetbeni támogatás,

c) az elhunyt hozzátartozó eltemettetésének költségeihez való hozzájárulásként nyújtott támogatás,

d) rendkívüli gyógyszersegély

e) ebek oltásának, chippelésének és ivartalanításának támogatása *(erről a támogatási formáról bővebben külön tájékoztatóban tájékozódhat)*

*f)* a hulladékgazdálkodási közszolgáltatási díj részben történő átvállalásával kapcsolatos természetbeni támogatás. *(erről a támogatási formáról bővebben külön tájékoztatóban tájékozódhat)*

A Rendelet 7.§ (5) bekezdése alapján a 7. § (4) bekezdés a), b) és d) pontjaiban meghatározott támogatás egy alkalommal folyósított összege, természetben nyújtott ellátás esetén annak pénzbeli ellenértéke a szociális vetítési alap összegének 300%-át nem haladhatja meg. Az egy alkalommal folyósított segély összege nem lehet kevesebb a szociális vetítési alap összegének 10%-ánál.

Az elhunyt hozzátartozó eltemettetésének költségeihez való hozzájárulásként eseti jelleggel nyújtott támogatás összege a helyben szokásos legolcsóbb temetés költségének 15%-a (azaz 27.000,- Ft).

A helyben szokásos legolcsóbb temetés költsége 180.000.,- Forint.

Az elhunyt hozzátartozó halálesete okán a rendkívüli települési támogatás iránti kérelmet az elhalálozás napjától számított 30 napos, jogvesztő határidőn belül kell benyújtani formanyomtatványon.

Az elhunyt hozzátartozó eltemettetésének költségeihez való hozzájárulásként kizárólag a meghalt a Polgári Törvénykönyvről szóló 2013. évi V. törvény szerinti hozzátartozó eltemettetéséről gondoskodó személy részére nyújtható.

Nem állapítható meg az elhunyt hozzátartozó halálesetére tekintettel a rendkívüli települési támogatás, amennyiben

a) a kérelmet az elhalálozás napját követő 30 napon túl nyújtották be,

b) a kérelmező az eltemettetésre – ellenszolgáltatás fejében – szerződésben vállalt kötelezettséget,

c) a kérelmező a hadigondozásról szóló 1994. évi XLV. törvény 16.§-a alapján temetési hozzájárulásban részesült.

**2. Az ügyintézéshez szükséges okiratok, dokumentumok, űrlapok:**

Az ellátás megállapítása kérelemre történik, melyet az e célra rendszeresített formanyomtatványon kell előterjeszteni. A kérelemhez csatolni kell a formanyomtatványban felsorolt – az ellátásra való jogosultság megállapításához szükséges – mellékleteket.

Az önkormányzat által nyújtott szociális ellátásra való jogosultság elbírálása érdekében a kérelmezőnek csatolnia kell saját és a vele közös háztartásban élő személyek – kérelem benyújtását megelőző hónapra vonatkozó - jövedelmigazolását (munkáltatói igazolás, nyugellátás esetén nyugdíj szelvény, valamint a kifizető által kiállított nyugdíjközlő lap, utolsó havi folyószámla kivonat, járási hivatal által folyósított ellátásokról hatósági bizonyítvány, alkalmi munkáról nyilatkozat, munkaügyi szervek által folyósított rendszeres pénzellátás esetén az erről szóló határozat).

Amennyiben a támogatást igénylő, vagy a vele egy háztartásban élő nagykorú személy jövedelemmel nem rendelkezik, akkor erről nyilatkozni kell.

A 16 éven felüli gyermek iskolalátogatási igazolását, vagy a hallgatói jogviszony igazolást a kérelemhez csatolni kell.

A kérelemhez mellékelni kell a rendkívüli élethelyzetet igazoló iratok fénymásolatát és egyéb a kérelemben foglaltakat alátámasztó dokumentumokat.

Elhunyt hozzátartozó eltemettetésének költségeihez való hozzájárulás iránt benyújtott kérelem esetén a kérelemhez csatolni szükséges a jövedelmi igazolások mellett:

- Halotti anyakönyvi kivonat fénymásolatát

- Temetési számla EREDETI példányát (melyet a határozattal visszaküldünk)

**3. Az eljáró szerv adatai, elérhetősége:**

Hajdúhadház Város Önkormányzata

4242 Hajdúhadház, Bocskai tér 1. szám

Telefon:  06-52-384-103

Email: szocial@hajduhadhaz.hu

Hivatali kapu rövid neve: HADHAZONK

KRID azonosító: 755093166

**4.Az eljáró szerv illetékességi területe:** Hajdúhadház város közigazgatási területe

**5. Az ügyintézés helye, ügyfélfogadási idő:**

**Helyszín:** Hajdúhadházi Polgármesteri Hivatal Hatósági és Szociális Iroda

 4242 Hajdúhadház, Mester utca 26. szám

|  |  |
| --- | --- |
| Hétfő | 08:00 - 12:00 |
| Kedd | 08:00 - 12:00 |
| Szerda | 13:00 - 17:30 |
| Csütörtök | nincs ügyfélfogadás |
| Péntek | nincs ügyfélfogadás |

**6. Ügyintézés határideje, a jogorvoslati kérelem benyújtására nyitva álló határidő:**

Az ügyintézés határideje 8 nap.

A döntés ellen a közléstől számított 15 napon belül Hajdúhadház Város Önkormányzata Képviselő-testületéhez (4242 Hajdúhadház, Bocskai tér 1.) címzett, de Hajdúhadház Város Önkormányzata Polgármesterénél (4242 Hajdúhadház, Bocskai tér 1.) benyújtott illetékmentes fellebbezéssel lehet élni.

**7. Eljárási illeték, vagy igazgatási szolgáltatási díj:**

A szociális igazgatási eljárás költség-és illetékmentes.

**8. Kapcsolódó jogszabályok**

* A szociális igazgatásról és szociális ellátásokról szóló 1993. évi III. törvény
* Az általános közigazgatási rendtartásról szóló 2016. évi CL. törvény
* Az illetékekről szóló 1990.évi XCIII. törvény
* Hajdúhadház Város Önkormányzata Képviselő-testületének a települési támogatás megállapításának, kifizetésének, folyósításának, valamint felhasználása ellenőrzésének szabályairól szóló 2/2015.(II.13.) önkormányzati rendelete
* Hajdúhadház Város Önkormányzata Képviselő-testületének a Képviselő-testület hatáskörének átruházásáról önkormányzati hatósági ügyben szóló 4/2015.(II.13.) számú önkormányzati rendelete

***A hivatkozott jogszabályok elérhetőek a Nemzeti Jogszabálytár oldalán:*** [***https://njt.hu/***](https://njt.hu/)

***Hajdúhadház Város Önkormányzata Képviselő-testületének hatályos önkormányzati rendeletei elérhetőek a Nemzeti Jogszabálytár Önkormányzati rendeletek tárában:*** [***https://or.njt.hu/***](https://or.njt.hu/)

**9. Kapcsolódó dokumentumok, nyomtatványok:**

Kérelem Rendkívüli települési támogatás megállapításához